આ શહેર ૩૦૦૦ વર્ષથી યુવાન છે. અહીં દરરોજ જાત-જાતના અને ભાત-ભાતના ઉત્સવો યોજાય છે. અહીંના કણ-કણમાં અને ક્ષણ-ક્ષણમાં પ્રેમની અનુભૂતિ થાય છે. વર્ષના ૩૬૫ દિવસ રંગીન અને રોશનીથી ધબકતી રહેતી આ ભૂમિ વ્રજભૂમિ છે. એક જમાનામાં વ્રજભૂમિ દેવભૂમિ તરીકે ઓળખાતી. જગદ્ગુરુ કૃષ્ણે આ ભૂમિની દરેક રજકણને સ્પર્શી છે, શ્વસી છે. આમ તો શામળિયો ભારતની ચારેય દિશાએ ઘૂમ્યો છે, રહ્યો છે; પણ તેની જન્મભૂમિનો આ વિસ્તાર એટલા માટે ખાસ છે કે આજે પણ અહીંની દરેક નિર્જીવ અને સજીવ વસ્તુઓમાં તેના અસ્તિત્વનો અહેસાસ થાય છે.